ASIAN บวก 4% โบรกแนะซื้อเป้า 19.50 บ. จับตา Q3 แจ่ม รายได้อาหารสัตว์โตเด่น-บาทอ่อนหนุน
ASIAN บวก 4% โบรกแนะซื้อเป้า 19.50 บ. จับตาผลงาน Q3/65 แจ่ม รายได้อาหารสัตว์โตเด่น-บาทอ่อนหนุน พร้อมดันบริษัทลูก “AAI” เข้าตลาดฯปลายปีนี้
ASIAN บวก 4% โบรกแนะซื้อเป้า 19.50 บ. จับตาผลงาน Q3/65 แจ่ม รายได้อาหารสัตว์โตเด่น-บาทอ่อนหนุน พร้อมดันบริษัทลูก “AAI” เข้าตลาดฯปลายปีนี้
24 ส.ค. 2565

ผู้สื่อข่าวรายงานว่า วันนี้ (24 ส.ค.65) ราคาหุ้น บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ณ เวลา 10:44 น. อยู่ที่ระดับ 17.40 บาท บวก 0.70 บาท หรือ 4.19% สูงสุดที่ระดับ 17.60 บาท ต่ำสุดที่ระดับ 16.80 บาท ด้วยมูลค่าการซื้อขาย 94.08 ล้านบาท

บล.เคทีบีเอสที ระบุในบทวิเคราะห์ (9 ส.ค.65) ว่า  ASIAN คงคำแนะนำ “ซื้อ” ราคาเป้าหมายที่ 19.50 บาท โดยบริษัทรายงานกำไรสุทธิในไตรมาส 2/2565 อยู่ที่ 264 ล้านบาท ลดลง 10% เทียบช่วงเดียวกันของปีก่อน และ โต 7% เทียบไตรมาสก่อนหน้า สำหรับกำไรลดลง เทียบช่วงเดียวกันของปีก่อน สาเหตุหลักมาจากต้นทุนวัตถุดิบที่สูงขึ้นทำให้ gross margin ลดลง ขณะที่เติบโต เทียบไตรมาสก่อนหน้า มาจาก gross margin ที่ดีขึ้นผลจาก product mix โดยเฉพาะรายได้จาก Pet food ที่เติบโตได้ต่อเนื่อง และได้อานิสงส์จากเงินบาทอ่อนค่า
โดยมองว่าแนวโน้มผลการดำเนินงานในไตรมาวส 3/2565 จะเติบโตได้ต่อเนื่องจากกำลังการผลิต Pet food ที่เข้ามาเพิ่มตั้งแต่ช่วง มิ.ย. 2565 และจะรับรู้รายได้จากกำลังการผลิตส่วนเพิ่มเต็มไตรมาสในไตรมาส 3/2565
คงประมาณการกำไรสุทธิปี 2565 อยู่ที่ 1,018 ล้านบาท  ลดลง 2.5% เทียบช่วงเดียวกันของปีก่อน และปี 2566 อยู่ที่ 1,115 ล้านบาท โต 9.5% เทียบช่วงเดียวกันของปีก่อน จากสมมติฐาน 1.รายได้ยังเติบโตได้ต่อเนื่องอยู่ที่ 11,211 ล้านบาท โต 18.2% เทียบช่วงเดียวกันของปีก่อน และปี 2566 อยู่ที่ 12,331 ล้านบาท โต 10% เทียบช่วงเดียวกันของปีก่อน จากธุรกิจ Pet food ที่ยังโตได้ดี gross margin อยู่ที่ 18% ลดลงจากปี 2564 ที่19.8% จากต้นทุนวัตถุดิบที่สูงขึ้น 2.คาด Effective tax rate อยู่ที่ 17% ผลจากสิทธิประโยชน์จาก BOI หมดลง
ด้านราคาหุ้นปรับตัวใกล้เคียง SETในช่วง 3 เดือนที่ผ่านมา โดยคงคำแนะนำ “ซื้อ” จาก valuation ที่ไม่แพงโดยเทรดที่ปี 2565 PER = 13.3 เท่า ต่ำกว่าค่าเฉลี่ยย้อนหลัง 5 ปีที่ 18.0 เท่า โดยยังชอบการเติบโตของธุรกิจอาหารสัตว์เลี้ยงที่ยังมีแนวโน้มเติบโตได้ดี โดยมีปัจจัยบวกจากการนำบริษัทลูก “AAI” ที่ทำธุรกิจอาหารสัตว์เลี้ยงเข้าจดทะเบียนในตลาดหลักทรัพย์ในช่วงปลายปี 2565